[{"text_idx": "#000001", "text": "Wedi\u2019r dair ge\u0302m agoriadol yn y Cymru Premier JD mae \u2018na bum clwb sydd heb golli\u2019n y gynghrair ac yn hafal ar saith o bwyntiau, tra bod yna chwe chlwb arall sy\u2019n dal heb ennill ge\u0302m."}, {"text_idx": "#000003", "text": "Ar o\u0302l dechrau anodd ers esgyn i\u2019r uwch gynghrair, ac dilyn eu colled ddiweddaraf o 1-0 oddi cartref yn Met Caerdydd, dim ond un pwynt ac un go\u0302l sydd gan Bae Colwyn wedi tair ge\u0302m."}, {"text_idx": "#000004", "text": "Y Seintiau Newydd sy\u2019n parhau ar frig y tabl, ond hynny ar wahaniaeth goliau\u2019n unig ar o\u0302l ildio go\u0302l hwyr yn erbyn Y Barri dros y penwythnos gan orfod rhannu\u2019r pwyntiau (YSN 2-2 Barr)."}, {"text_idx": "#000005", "text": "Hon fydd y ge\u0302m gyntaf rhwng y timau ers rownd gynderfynol Cwpan Cymru 2021/22 pan enillodd y Seintiau 1-0 ar y Belle Vue diolch i go\u0302l gynnar Danny Davies."}, {"text_idx": "#000006", "text": "Ac mi fydd hi\u2019n achlysur arwyddocaol i reolwr y Gwylanod, Steve Evans, wrth iddo wynebu ei gyn-glwb ble enillodd saith pencampwriaeth fel chwaraewr."}, {"text_idx": "#000008", "text": "Caernarfon a\u2019r Bala yw dau o\u2019r pum clwb sy\u2019n hafal ar frig y tabl gyda saith pwynt o\u2019u tair ge\u0302m agoriadol."}, {"text_idx": "#000009", "text": "Bydd y Cofis ychydig yn rhwystredig nad ydyn nhw\u2019n glir ar y copa ar o\u0302l bod ar y blaen yn Hwlffordd ddydd Sadwrn nes ildio go\u0302l wedi 96 munud, a gorfod bodloni ar bwynt yn hytrach na thri."}, {"text_idx": "#000011", "text": "Mae\u2019r Bala wedi ennill eu pum ge\u0302m ddiwethaf yn erbyn Caernarfon, gan golli dim ond un o\u2019u wyth gornest flaenorol ar yr Oval."}, {"text_idx": "#000013", "text": "Cei Connah yw\u2019r unig glwb o\u2019r 12 sydd heb gael ge\u0302m gyfartal hyd yma, ac felly nhw yw\u2019r unig di\u0302m sydd wedi ennill a cholli y tymor yma."}, {"text_idx": "#000014", "text": "Mae\u2019r Nomadiaid wedi colli oddi cartref yn erbyn Y Seintiau Newydd a\u2019r Bala, ond wedi ennill yn gyfforddus o 4-0 yn erbyn Aberystwyth yn eu cartref newydd ar Gae-y-Castell."}, {"text_idx": "#000015", "text": "Mae\u2019r Drenewydd yn hafal ar bwyntiau gyda Bae Colwyn ac Aberystwyth ar waelod y tabl, ar o\u0302l ge\u0302m ddi-sgo\u0302r a di-fflach yn erbyn y Gwyrdd a\u2019r Duon nos Sadwrn."}, {"text_idx": "#000016", "text": "Cei Connah fydd y ffefrynnau ar o\u0302l colli dim ond un o\u2019u 16 ge\u0302m flaenorol yn erbyn Y Drenewydd (ennill 11, cyfartal 4)."}, {"text_idx": "#000018", "text": "Dyma ddau di\u0302m arall sydd gan saith pwynt ar y brig, a bydd hi\u2019n frwydr gyffrous rhwng y clybiau orffennodd yn hafal ar bwyntiau yn y 3ydd a\u2019r 4ydd safle y tymor diwethaf."}, {"text_idx": "#000019", "text": "Rhaid cofio bod Pen-y-bont wedi derbyn chwe phwynt o gosb llynedd, ac mae gan ti\u0302m Rhys Griffiths record gryf yn erbyn y myfyrwyr ar o\u0302l colli dim ond un o\u2019u pum ge\u0302m ddiwethaf yn eu herbyn (ennill 3, cyfartal 1)."}, {"text_idx": "#000020", "text": "Bydd Pen-y-bont yn siomedig o fod wedi methu cyfle i guro Pontypridd nos Wener, yn enwedig gan i Ponty orffen y ge\u0302m gyda dim ond naw dyn (Pont 0-0 Pen)."}, {"text_idx": "#000021", "text": "Fel Y Bala, dyw Met Caerdydd heb ildio yn eu tair ge\u0302m agoriadol, ac ond wedi sgorio dwy go\u0302l hyd yma."}, {"text_idx": "#000023", "text": "Roedd Y Barri a Hwlffordd yn dathlu\u2019n hwyr yn eu gemau diwethaf wrth i\u2019r Dreigiau sgorio\u2019n y funud olaf i gipio pwynt yn erbyn Y Seintiau Newydd, a\u2019r Adar Gleision yn taro\u2019n yr eiliad olaf yn erbyn Caernarfon."}, {"text_idx": "#000024", "text": "Roedd Y Barri\u2019n colli 2-0 yn Neuadd y Parc brynhawn Sadwrn tan i Ollie Hulbert rwydo wedi 85 munud, ac yna\u2019r capten Kayne McLaggon sgoriodd wedi 96 munud i sicrhau pwynt annisgwyl yn erbyn y pencampwyr."}, {"text_idx": "#000026", "text": "Er y dathlu, mae\u2019r ddau di\u0302m yn dal i aros am eu buddugoliaeth gyntaf yn y gynghrair, a Hwlffordd fydd o bosib y mwyaf hyderus gan iddynt ennill eu tair ge\u0302m ddiwethaf yn erbyn Y Barri."}, {"text_idx": "#000028", "text": "Aberystwyth a Pontypridd yw\u2019r unig ddau di\u0302m sydd heb sgorio hyd yma, a bydd y clybiau\u2019n cyfarfod ar Goedlan y Parc nos Fawrth."}, {"text_idx": "#000029", "text": "Dyw Pontypridd ond wedi ildio unwaith, ond mi fydd rhaid iddyn nhw ymdopi heb Ben Ahmun a Ethan Vaughan gan i\u2019r ddau gael eu hel o\u2019r maes yn y ge\u0302m ddi-sgo\u0302r yn erbyn Pen-y-bont nos Wener."}, {"text_idx": "#000030", "text": "Mae Aber a Ponty wedi cael dechrau digon caled i\u2019r tymor, ond mi fydd hon yn ge\u0302m ble bydd y ddau reolwr yn disgwyl dim llai na thriphwynt."}, {"text_idx": "#000031", "text": "Cafwyd gemau hynod gyffrous rhwng y ddau di\u0302m y tymor diwethaf gyda Pontypridd yn taro\u2019n hwyr i gipio pwynt ar Goedlan y Parc ym mis Chwefror (Aber 3-3 Pont), cyn i Aber dalu\u2019r pwyth yn o\u0302l ym mis Ebrill diolch i go\u0302l funud olaf gan y golwr Matthew Turner (Pont 1-1 Aber)."}, {"text_idx": "#000032", "text": "Bydd uchafbwyntiau\u2019r gemau ar gael ar wefannau cymdeithasol Sgorio."}]